REGULAMENTUL (CE) NR. 446/2008 AL COMISIEI
din 22 mai 2008
privind adaptarea unor cote de ton roșu în 2008, în conformitate cu articolul 21 alineatul (4) din Regulamentul (CEE) nr. 2847/93 al Consiliului de instituire a unui sistem de control aplicabil politicii comune din domeniul pescuitului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (1), în special articolul 21 alineatul (4),
întrucât:
(1)
Regulamentul (CE) nr. 41/2007 al Consiliului (2) a stabilit cantitatea de ton roșu care poate fi pescuit în 2007 în Oceanul Atlantic, la est de meridianul de 45o longitudine vestică, și în Marea Mediterană de vasele de pescuit comunitare.
(2)
Franța și Italia și-au depășit cotele de ton roșu pescuit în 2007.
(3)
Dată fiind epuizarea cotei alocate Comunității, pescuitul tonului roșu de către vase care arborează pavilionul Ciprului, Greciei, Spaniei, Maltei sau Portugaliei sau care sunt înregistrate în aceste țări a fost interzis prin Regulamentul (CE) nr. 1073/2007 al Comisiei (3).
(4)
Regulamentul (CE) nr. 1073/2007 a intrat în vigoare înainte ca Cipru, Grecia, Spania, Malta și Portugalia să își fi epuizat cotele. Cotele care nu au putut fi utilizate de statele membre în cauză în 2007 se ridică la 438,6 t.
(5)
Regulamentul (CE) nr. 40/2008 al Consiliului (4) stabilește cantitatea de ton roșu care poate fi pescuit în 2008 în zonele în cauză.
(6)
Este oportun să se deducă din cotele de ton roșu pentru anul 2008 ale Franței și Italiei și să se aloce cantitățile deduse, după caz, statelor membre ale căror activități de pescuit au fost stopate înainte ca acestea să își epuizeze cotele.
(7)
Măsurile prevăzute în prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Cotele de ton roșu (Thunnus thynnus) alocate Franței și Italiei pentru anul 2008 se reduc, iar cantitățile deduse se alocă Greciei, Spaniei, Ciprului, Maltei și Portugaliei în 2008, astfel cum este prevăzut în anexă.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 mai 2008.